
הכנסת החמש-עשרה									נוסח לא מתוקן
מושב חמישי



פרוטוקול מס' 540
מישיבת ועדת הכלכלה
יום רביעי, כ"ב בכסלו התשס"ג (27 בנובמבר 2002), שעה 11:30


סדר היום:     

דיון בהצעת חוק תאגידי מים וביוב, התשס"ג-2002, מתוך הצעת חוק ההסדרים במשק המדינה, פרק י"ג: שונות, סעיף 66.



נכחו:

חברי הוועדה:

היו"ר אברהם פורז



מוזמנים:	

אמיר לוי		- סגן הממונה על התקציבים, משרד האוצר
גלעד ריקלין		- רכז אגף תקציבים, משרד האוצר
עו"ד רונית תושיה	- משרד האוצר
שלמה דולברג	- מנהל מינהל למשק המים, משרד הפנים
עו"ד חנה זיכל	- לשכה משפטית, משרד הפנים
אלכס קושניר	- מהנדס ראשי במינהל למשק המים, משרד הפנים
אריה קורן		- מנכ"ל עיריית חדרה
שרון כלנית		- עוזרת מנכ"ל עיריית חדרה
עמיר ברטוב		- יו"ר איגוד הגזברים, מרכז השלטון המקומי
שלמה ללוש		- מרכז השלטון המקומי




יועצת משפטית:                 אתי בנדלר

מנהלת הוועדה:                 לאה ורון

קצרנית:                             שלומית כהן  


דיון בהצעת חוק תאגידי מים וביוב, התשס"ג-2002,
מתוך הצעת חוק ההסדרים במשק המדינה, פרק י"ג: שונות, סעיף 66

היו"ר אברהם פורז:

	אני  פותח את ישיבת הוועדה בנושא דיון בהצעת חוק תאגידי מים וביוב, התשס"ג-2002, מתוך הצעת חוק ההסדרים במשק המדינה, פרק י"ג: שונות, סעיף 66.

גלעד ריקלין:

	בנוסח הקיים היום הרשות המקומית חייבת להעביר את כל זכויותיה בנכסים התפעוליים של משק המים והביוב, דהיינו אם יש לה זכות בעלות היא חייבת להעביר את זכות הבעלות לחברה שקמה לפי החוק. התיקון שמוצע פה מאפשר לרשות המקומית, גם אם יש לה זכות בעלות באותו נכס תפעולי, לא להעביר זכות בעלות אלא להעביר זכות חכירה ל-49 שנים. 

היו"ר אברהם פורז:

	 ואם זה יהיה 30 שנה אתה לא מסכים? 

גלעד ריקלין:

	 הרעיון הוא זכות חכירה לתקופה מאוד ארוכה. 49 שנים היתה פשרה. 

היו"ר אברהם פורז:

	האם מישהו מתנגד?

שלמה דולברג:

	משרד הפנים לא מתנגד.

שלמה ללוש:

	גם על השלטון המקומי זה מקובל.

היו"ר אברהם פורז:

	בהתחשב בקונצנזוס שהושג פה, אנחנו מאשרים את הצעת החוק לקריאה שנייה ולקריאה שלישית. 

אתי בנדלר:

	 זאת אומרת, זה או בעלות או 49 שנים, אין אפשרות לשום פתרון אחר. 

היו"ר אברהם פורז:

	איפה עומד הפרויקט מעבר לחוק?


שלמה דולברג:

	במשך השנה האחרונה גיבשנו את תנאי הרשיון, גיבשנו את סל השירותים, הכנו את הכל. ברגע שתקום הרשות לשירותים ציבוריים אני כממונה בפועל ממינהל משק המים נגיש את זה לאישור וניתן שישה רשיונות נוספים. 

היו"ר אברהם פורז:

	 האם יש רשויות שרוצות בזה?

שלמה דולברג:

	יש עוד שש רשויות מלבד חדרה. ראשון-לציון גמרה את כל עבודת המטה בעניין הזה, רחובות בתהליכים, נתניה בתהליכים, אשדוד בתהליכים, מטולה בתהליכים. 

היו"ר אברהם פורז:

	איך אתה מסביר את הנכונות של הרשויות המקומיות? הרי בסופו של דבר זה מונע מהן להעביר כסף מהמים למטרות אחרות. 

שלמה דולברג:

	יש שני גורמי מוטיבציה. האחד זה פדיון הנכסים. מוטיבציה שנייה של אלה שבתהליך היא מענקים שמשרד האוצר ומשרד הפנים גיבשו לעניין הזה. 

עמיר ברטוב:

	יש לנו דעה קצת שונה מזו שמשרד הפנים והאוצר הציגו בעניין. אנחנו חושבים שהחוק בצורתו הוא לא טוב. צריך להשאיר את זה לשיקול דעת הרשות. יש הרבה מאוד מקומות שבהם הרשות מנהלת משק מים וביוב במשק סגור. 

היו"ר אברהם פורז:

	הרשות לא חייבת. אתם לא יכולים להכריח רשות שלא רוצה. 

עמיר ברטוב:

	היא חייבת אחרי שלוש שנים. 

היו"ר אברהם פורז:

	אחרי שלוש שנים האוצר יכול להכריח,  הוא לא חייב. 

עמיר ברטוב:

	אנחנו חושבים שהרשויות צריכות להיכנס לזה מרצון ואז התהליך יהיה טוב ובריא, ואת זה ראוי לתקן. 

שלמה דולברג:

	דה-פקטו גם במשרד הפנים חושבים על ההערה הזאת. יכול להיות שאנחנו נגבש הצעה כלשהי שקצת משפרת, אחרי שיהיה לנו הניסיון עם הרשויות הראשונות שייכנסו. 

היו"ר אברהם פורז:

	 אנחנו נודה על שיפורים. בינתיים בואו נעשה מה שאפשר ונתחיל להפעיל את החוק הזה. תודה רבה לכולכם. 
הישיבה ננעלה בשעה 11:45





